ด่วน! “กทม.” สั่งห้ามขายเหล้า 10-20 เม.ย. เลี่ยงรวมตัวสังสรรค์ ลดเสี่ยงติด “โควิด”
ด่วน! "กทม." จ่อออกประกาศ ห้ามขายเหล้า 10-20 เม.ย. เลี่ยงรวมตัวสังสรรค์ ลดเสี่ยงติด "โควิด-19"
ด่วน! "กทม." จ่อออกประกาศ ห้ามขายเหล้า 10-20 เม.ย. เลี่ยงรวมตัวสังสรรค์ ลดเสี่ยงติด "โควิด-19"
9 เม.ย. 2563

ร.ต.อ.พงศกร ขวัญเมือง โฆษกกรุงเทพมหานคร (กทม.)​ แถลงสถานการณ์โควิด-19 ในพื้นที่ กทม. ว่าวันนี้ (9 เม.ย.63)​ กทม. จะออกประกาศคำสั่งงดขายสุรา ประเภทที่ 1 และ 2 ที่ได้รับอนุญาตให้จำหน่าย ให้งดจำหน่ายสุรา ทั้งขายปลีก หรือ ขายส่ง ตั้งแต่วันที่ 10 – 20 เม.ย. นี้ เพื่อเป็นการป้องกันการแพร่ระบาดของเชื้อไวรัสโควิด-19 โดยเฉพาะในช่วงเทศกาลสงกรานต์ ที่อาจมีการรวมตัวสังสรรค์
  “เนื่องจากตอนนี้ สถานการณ์โควิด-19 ในพื้นที่กทม. ถือได้ว่าดีขึ้นทุกวัน คณะกรรมการโรคติดต่อกทม. จึงได้ตัดสินใจจะมีการออกคำสั่งในวันนี้ ให้งดจำหน่ายสุรา คือ ให้ทุกร้านค้างดจำหน่ายสุรา ตั้งแต่ 10-20 เม.ย.นี้ ดังนั้น กทม.ขอความร่วมมือกับพี่น้องประชาชน เพราะเราเดินมาได้ไกลแล้ว ก็ขออย่าให้เราต้องไปเริ่มนับ 1 ใหม่เลย นะครับ” ร.ต.อ.พงศกร โฆษก กทม. กล่าว
อย่างไรก็ตาม ก่อนหน้านี้ มี 10 จังหวัด ที่ประกาศห้ามขายเหล้า เครื่องดื่มแอลกอฮอล์ไปแล้ว ได้แก่
สกลนคร 31 มี.ค.-16 เม.ย.
เชียงใหม่ 10-20 เม.ย.
ระยอง 3-15 เม.ย.
บุรีรัมย์ 2-30 เม.ย.
มุกดาหาร 6-30 เม.ย.
สุพรรณบุรี 4-30 เม.ย.
นครปฐม 2-30 เม.ย.
ลำพูน 1-30 เม.ย.
ชลบุรี ตั้งแต่ 6 โมงเย็น ถึง 6 โมงเช้า
สุรินทร์ 2-30 เม.ย.
นอกจากนี้ คณะกรรมการโรคติดต่อกกทม. ยังได้มีมติให้ปรับเวลาเปิด-ปิดสถานที่เป็นการชั่วคราว ตามประกาศกรุงเทพมหานคร ฉบับที่ 5 ที่อนุญาตให้เปิดร้านสะดวกซื้อและซุปเปอร์มาร์เก็ต ทั้งร้าน 7-11 ร้านแฟมิลีมาร์ท และร้านโชห่วย ทั้งที่อยู่ในห้างและนอกห้างสรรพสินค้า รวมถึงร้านขายอาหารหรือเครื่องดื่ม ในรูปแบบคูหา รถเข็น แผงลอย ในช่วงเวลา 05.00-24.00 น. ปรับให้สอดคล้องกับการประกาศเคอร์ฟิว คือ อนุญาตให้เปิด-ปิด เป็นช่วงเวลา 04.00-22.00 น.
สำหรับการขออนุญาตออกนอกเคหะสถานในพื้นที่กทม. สำหรับอาชีพที่ได้รับการยกเว้น โฆษก กทม. ระบุว่า สามารถไปกรอกแบบฟอร์มตามช่องทางต่างๆที่กทม.กำหนดไว้ ทั้งในส่วนของภาครัฐและเอกชน เพื่อเป็นการดำเนินการให้ถูกต้อง ส่วนอาชีพอื่นๆที่ยังไม่ได้รับการอนุญาตก็สามารถกรอกแบบฟอร์ม และไปขออนุญาตกับทางตำรวจเพื่อให้ดำเนินการให้ถูกต้องได้